Diari Oficial de la Generalitat Valenciana


Sumari del DOGV 8195, del 21-12-2017 (2017/11779)

ORDRE 19/2017, de 14 de desembre, de la Conselleria d'Hisenda i Model Econòmic, per a la concessió d'ajudes en forma de bonificació dels costos financers d'operacions de préstec atorgades per l'Institut Valencià de Finances per al finançament de projectes empresarials elegibles en el marc del canvi de model econòmic.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/12/14/19/dof/vci/html**

### Dades del document

Número de DOGV
:   8195

Data del DOGV
:   21-12-2017

Secció del DOGV
:   I. DISPOSICIONS GENERALS

Número del document
:   2017/11249


Data del document
:   14-12-2017

Organisme emissor
:   Conselleria d'Hisenda i Model Econòmic

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

ORDRE 19/2017, de 14 de desembre, de la Conselleria d'Hisenda i Model Econòmic, per a la concessió d'ajudes en forma de bonificació dels costos financers d'operacions de préstec atorgades per l'Institut Valencià de Finances per al finançament de projectes empresarials elegibles en el marc del canvi de model econòmic. [2017/11490]  
PREÀMBUL  
  
La transformació del model econòmic de la Comunitat Valenciana constitueix un dels eixos estratègics en l'actuació del Consell, que ha establit entre els seus objectius fonamentals assentar les bases que propicien la consecució d'un model basat en el coneixement, la innovació i l'obertura a l'exterior, tot això des d'un principi de sostenibilitat, tant ambiental com productiva i social i en coherència amb els pactes que sustenten l'acció de govern.  
El Consell va aprovar el 15 d'abril de 2016 el document Bases i elements orientadors per a la transformació del model econòmic de la Comunitat Valenciana, on s'identifiquen deu línies estratègiques clau per a aconseguir una economia més competitiva i amb rostre humà a la vista d'una anàlisi sobre les debilitats, amenaces, fortaleses i oportunitats de la nostra economia.  
Les línies estratègiques a què han de dirigir-se els esforços de la Generalitat amb aquesta finalitat són les següents: 1) Desenvolupar la capacitat innovadora de les empreses per mitjà de l'enfortiment del Sistema Valencià d'Innovació; 2) Impulsar una transformació modernitzadora de la nostra estructura productiva; 3) Recuperar la inversió i el finançament empresarial; 4) Invertir en formació i cultura emprenedora; 5) Fomentar l'economia social; 6) Suport a la competitivitat, la internacionalització i el creixement empresarial; 7) Millora de la connectivitat i impuls de la logística; 8) Qualitat institucional; Igualtat i Inclusió social; 10) Equilibri mediambiental i territorial.  
És una evidència que la productivitat mitjana dels països de l'OCDE està estretament relacionada amb la grandària de les empreses. Afavorir el seu creixement significa incrementar-ne la productivitat perquè aprofiten economies d'escala, contracten treballadors de major qualificació i amb menor incidència en la temporalitat i inverteixen més en I+D+i per al desenvolupament de nous productes i processos productius per estar sotmesos a major competència internacional. L'habilitat de les PIMES per a créixer depén en gran manera de la seua capacitat d'invertir, siga per a innovar o per a reestructurar l'empresa en distintes fases del cicle de creixement.  
Resulta obvi que la Comunitat Valenciana ha de fer un esforç d'inversió productiva de manera que les empreses aconseguisquen estructures financeres i patrimonials sòlides que els permeten abordar amb garanties d'èxit els reptes vinculats al nou entorn socioeconòmic relacionats amb la innovació, el coneixement i la internacionalització i impulsar la creació d'ocupació.  
Davant d'aquesta necessitat, les mesures polítiques adequades per a reduir la distància estructural amb altres regions espanyoles més competitives, amb la mitjana europea i amb els nostres directes competidors en el mercat globalitzat són aquelles que faciliten l'acumulació dels factors productius i l'eficiència de la seua utilització.  
L'entorn macroeconòmic i factors microeconòmics vinculats amb les característiques individuals de cada empresa, així com del territori on es localitzen són elements que influeixen en l'accés al finançament. En aquest sentit, el Consell ha encarregat a l'Institut Valencià de Finances, com a banc públic de promoció econòmica, el paper de dinamitzador financer del canvi de model productiu del nostre territori, procurant productes financers que s'adapten a les necessitats de les empreses valencianes i, més concretament, als projectes d'inversió que permeten el seu creixement i internacionalització. En un entorn altament bancaritzat, l'Institut Valencià de Finances pot desenvolupar les seues funcions per dues vies no necessàriament excloents: a) l'assumpció de riscos diferencials en projectes lligats a l'emprenedoria i la innovació, i b) l'abaratiment dels costos de capital en projectes d'inversió empresarials, encara que per a aquesta última no disposa de ferramentes.  
L'IVF compta amb ferramentes per a compartir riscos amb el sector bancari privat en àmbits com les microempreses, els emprenedors i els autònoms, entre els quals destaca per la seua importància quantitativa la Societat de Garantia Recíproca de la Comunitat Valenciana. I d'altra banda, la Conselleria d'Hisenda i Model Econòmic, en la seua faceta de fomentar la transformació del model econòmic valencià, vol impulsar la materialització més ràpida possible de les decisions d'inversió de les empreses, per mitjà de l'establiment de la present línia de subvencions, que actua com una ferramenta per a rebaixar el cost financer dels projectes d'inversió que generen externalitats positives per al conjunt de l'economia valenciana, basant-se en el fet que la millora en el cost del finançament resulta un element incentivador que accelera les decisions d'inversió de les empreses, propiciant una transició més ràpida cap al model econòmic que impulsa la Generalitat.  
  
En definitiva, l'ajuda pública, en forma de bonificació de la càrrega financera en operacions de préstec per al finançament de projectes empresarials, exerceix una funció incentivadora de l'activitat inversora i transformadora de les empreses, que té un efecte multiplicador rellevant quant als recursos públics compromesos, ja que la bonificació es materialitza en projectes empresarials l'import d'execució dels quals multiplica l'import de l'ajuda. Per això, fent ús de la competència que li atorga l'article 55 de l'Estatut d'Autonomia de la Comunitat Valenciana, el Consell posa a disposició de les empreses que aborden processos d'inversió, pel seu impacte positiu en la transformació del model econòmic, una línia de préstecs bonificats a través de l'Institut Valencià de Finances, en què la Conselleria d'Hisenda i Model Econòmic, a través de la direcció general competent en matèria de model econòmic, subvenciona els interessos i la comissió d'obertura d'aquestes operacions de préstec per a les empreses beneficiàries. L'objectiu últim d'aquest instrument és el finançament de projectes d'inversió a fi d'accelerar la decisió d'inversió i induir la creació d'ocupació, necessàries en la reactivació econòmica del nostre teixit empresarial.  
  
Aquesta línia de finançament tindrà un horitzó temporal que arribarà fins a l'any 2019, amb convocatòries anuals. La línia de préstecs bonificats en 2017 estarà dotada amb 42.444.578 euros, que seran fondejats per l'Institut Valencià de Finances, import que es replicarà per als anys 2018 i 2019.  
Per tot això, vista la proposta de la Direcció General del Sector Públic, Model Econòmic i Patrimoni, en aplicació d'allò que s'ha establit en matèria de subvencions en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en virtut de les competències que m'atribueix el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, així com el Decret 176/2016, de 25 de novembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, fent ús de la potestat reglamentària en les matèries pròpies d'aquesta conselleria atorgades en l'article 28.e de la Llei 5/1983, de 30 de desembre, del Consell, i oït el dictamen del Consell Jurídic Consultiu,  
  
ORDENE  
  
Article únic. Aprovació de les bases  
S'aproven les bases reguladores per a la concessió d'ajudes en forma de bonificació dels costos financers d'operacions de préstec atorgades per l'Institut Valencià de Finances per al finançament de projectes empresarials elegibles en el marc del canvi de model econòmic, que es contenen en l'annex a aquesta ordre.  
  
DISPOSICIO FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 14 de desembre de 2017  
  
El conseller d'Hisenda i Model Econòmic,  
VICENT SOLER I MARCO  
ANNEX  
Bases reguladores per a la concessió d'ajudes en forma de bonificació dels costos financers d'operacions de préstec atorgades per l'Institut Valencià de Finances per al finançament de projectes empresarials elegibles en el marc del canvi de model econòmic  
  
Primera. Objecte  
L'objecte de les ajudes és la bonificació dels costos financers d'operacions de préstec atorgades per l'Institut Valencià de Finances per al finançament dels projectes empresarials que es descriuen en la base sisena.  
  
Segona. Beneficiaris  
Poden ser beneficiàries d'aquestes ajudes les empreses que tinguen la seua seu social a la Comunitat Valenciana, i que pertanguen a qualsevol sector, a excepció dels que es troben en la llista de codis CNAE de l'annex I, a les quals l'Institut Valencià de Finances, d'acord amb el que estableix la base cinquena, haguera preaprovat un préstec per al finançament d'un projecte empresarial dels compresos en la base sisena.  
  
  
Tercera. Requisits per a obtindre la condició de beneficiari  
3.1. Amb caràcter general, els beneficiaris han de complir els requisits següents:  
a) Estar al corrent de compliment de les obligacions tributàries davant de l'Estat i la Generalitat, així com de les obligacions davant de la Seguretat Social, al llarg de tot el procediment de concessió de l'ajuda.  
b) No estar subjectes a una ordre de recuperació pendent, després d'una decisió de la Comissió Europea declarant una ajuda il·legal i incompatible amb el mercat comú.  
c) No trobar-se en cap de les circumstàncies que preveu l'article 13 de la Llei 38/2003, de 17 de novembre, general de subvencions.  
  
d) No haver sigut sancionats durant l'any anterior a aquesta convocatòria, en resolució ferma, per la comissió d'infracció greu en matèria d'integració laboral de discapacitats, en matèria de relacions laborals o en matèria de seguretat i salut en el treball, de conformitat amb el text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost.  
  
e) Comptar amb una qualificació creditícia almenys satisfactòria (BB, en terminologia de l'Agència de Rating Standard and Poors), d'acord amb el sistema intern d'anàlisi de riscos de l'Institut Valencià de Finances. Excepcionalment, podran ser beneficiàries les empreses amb un ràting creditici B (estructura financera dèbil), que aporten una garantia que, a judici de l'IVF, reduïsca a un 35 % les pèrdues en cas d'impagament.  
f) No estar afectats per qualsevol de les situacions següents: incidències RAI, ASNEF o de caràcter judicial o fons propis negatius.  
  
g) Que l'IVF, d'acord amb el que estableixen les bases tercera i quarta d'aquesta ordre, haja preaprovat al beneficiari un préstec per al finançament del projecte empresarial objecte de l'ajuda.  
3.2. El compliment dels requisits del present article ha d'acreditar-se per mitjà de la firma de la declaració responsable que s'inclou en l'imprés de sol·licitud de l'ajuda. El fet de presentar aquesta declaració responsable faculta l'òrgan competent de l'Administració per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades d'aqueixes declaracions.  
  
Quarta. Entitat col·laboradora  
L'Institut Valencià de Finances actuarà com a entitat col·laboradora de l'òrgan concedent en els termes que regula l'article 12 de Llei 38/2003, de 17 de novembre, general de subvencions. Els fons destinats a la bonificació del cost dels préstecs, en cap cas es consideraran integrants del seu patrimoni.  
Es formalitzarà un conveni de col·laboració entre l'òrgan administratiu concedent i l'entitat col·laboradora en què es regularan les condicions i obligacions assumides per aquesta.  
  
Cinquena. Condicions dels préstecs  
Els préstecs concedits per l'IVF tindran les condicions següents:  
  
a) El tipus d'interés serà l'Euribor a 12 mesos més un diferencial a determinar en funció de la situació economicofinancera del beneficiari, amb un límit màxim del 4,5 %. La comissió d'obertura serà del 0,50 % del nominal del préstec. El conseller amb competències en matèria de model econòmic podrà concedir una bonificació per import inferior o igual a la totalitat de la càrrega financera de l'operació. Deduïda l'esmentada bonificació, el tipus d'interés de l'operació no podrà resultar en cap cas inferior a zero.  
b) L'import mínim de les actuacions subvencionables dutes a terme per les empreses se situarà entre 50.000 i 5.000.000 euros. L'import del préstec no podrà superar el 80 % de l'import de l'actuació subvencionable, una vegada descomptada la quantia d'altres subvencions per a la mateixa finalitat que haja obtingut el beneficiari. Els percentatges d'inversió finançables es determinaran en funció de la naturalesa de cada projecte concret.  
c) Termini màxim d'amortització. El termini màxim d'amortització serà de 10 anys, amb possibilitat d'un període de carència d'amortització de capital de fins a 2 anys, inclòs en aqueix termini.  
d) Garanties. Les garanties seran les considerades suficients a criteri de l'Institut Valencià de Finances.  
e) Desembossament. El desembossament serà d'una sola vegada o en desembossaments parcials, durant un termini de fins a 24 mesos, contra presentació de factures, informes d'auditoria o altres documents de valor probatori equivalent que justifiquen l'actuació realitzada.  
f) Amortització. El préstec s'amortitzarà per trimestres vençuts.  
g) Interés de demora: tipus d'interés vigent + 6 %.  
L'IVF es reserva el dret a revisar el rang de preus aplicables per a aquesta línia, amb una comunicació prèvia a la Conselleria d'Hisenda i Model Econòmic, segons la situació del mercat financer. Els preus vigents en cada moment seran aplicables a les noves operacions. En cap cas el tipus d'interés de l'operació serà inferior al que resultaria d'aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, 19.1.2008).  
  
Sisena. Tipologia dels projectes objecte de finançament bonificat  
Seran susceptibles de finançament bonificat els costos de les inversions empresarials que contribuïsquen a la transformació del model econòmic valencià sempre que tinguen un préstec preaprovat per l'IVF segons el que estableix la base cinquena i s'hagen iniciat dins de l'any natural. Es consideren inversions que contribueixen a la transformació del model econòmic valencià les que es realitzen amb algun o alguns dels següents objectius:  
a) Afavorir la innovació tecnològica  
b) Promoure la creació de llocs de treball d'alta qualificació  
c) Introduir millores mediambientals  
d) Digitalització de processos  
e) Augmentar la grandària de l'empresa quan es tracte de PIMES.  
f) Obertura de nous mercats  
g) Diversificació de productes  
h) Desenvolupament equilibrat del territori  
i) Impacte positiu en l'ocupació de persones amb risc d'exclusió en el mercat de treball  
j) Promoció d'actius intangibles  
k) Desenvolupament de projectes d'I+D  
l) Desenvolupament de polítiques de personal vinculades a la coresponsabilitat i els nous usos del temps  
m) Creació i desenvolupament d'un departament per a treballar la diversitat en l'empresa  
  
Setena. Sol·licituds de subvenció i documentació  
7.1. Les sol·licituds per a l'obtenció de l'ajuda s'han de presentar i formalitzar per via telemàtica per mitjà del formulari que estarà a disposició de les empreses en la web de l'IVF, prestamos.ivf.es, junt amb la documentació prevista en el present article.  
7.2. La firma de la sol·licitud implica l'autorització a l'Administració de la Generalitat per a la comprovació d'ofici de les dades relatives al compliment de les obligacions tributàries amb l'Estat i amb la Generalitat, i de les obligacions amb la Seguretat Social, per part del sol·licitant.  
7.3. Amb la sol·licitud, que es pot trobar en la web de l'IVF i que inclou la declaració responsable a què fa referència l'article 3.2, s'ha d'aportar la documentació següent:  
a) Memòria tècnica del projecte objecte de finançament.  
b) Detall d'altres ajudes rebudes i/o sol·licitades per a les mateixes despeses elegibles, si n'hi ha, procedents de qualsevol administració o entitat, públiques o privades, nacionals o internacionals, amb especificació de la quantia, la data d'atorgament i l'ens atorgant, que s'inclou com a declaració annexa, en la sol·licitud.  
c) Detall, si n'hi ha, de les ajudes de minimis rebudes en els dos exercicis fiscals anteriors i en l'exercici fiscal en curs, especificant la quantia, la data d'atorgament i l'ens atorgant, que s'inclou com a declaració annexa a la sol·licitud.  
7.4. Si la sol·licitud es presenta de forma incompleta d'acord amb el que estableix el present article es requerirà el sol·licitant perquè en un termini de 10 dies hàbils esmene el defecte o aporte els documents preceptius, i se li indicarà que, si no ho fa, es considerarà que desisteix de la seua petició, amb una resolució prèvia, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Huitena. Despeses subvencionables i quantia de la subvenció  
8.1. Les despeses subvencionables de la present línia de subvenció són la comissió d'obertura de l'operació de préstec subscrita amb l'IVF, així com una part del diferencial del tipus d'interés aplicat a aquesta.  
  
8.2. La quantia de l'ajuda es calcularà sumant l'import de la comissió d'obertura que serà del 0,5 % més la quota de l'interés anual d'aquest fins a l'import que resulte de multiplicar el capital pendent d'amortitzar per 175 punts bàsics com a màxim.  
  
Novena. Procediment de concessió de l'ajuda  
9.1. El procediment de concessió és el de concurrència competitiva segons allò que s'ha previst en l'article 165.2 apartat f de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el criteri d'ordre d'entrada de la sol·licitud fins a esgotar el pressupost assignat i sempre que l'IVF, d'acord amb el que estableixen les bases tercera i quarta d'aquesta ordre, haja preaprovat un préstec per al finançament del projecte empresarial objecte de l'ajuda.  
9.2. L'òrgan competent per a la instrucció del procediment per a la concessió de les ajudes és la direcció general amb competències en model econòmic. A aquest efecte es constituirà una comissió de valoració composta per la persona titular de la direcció general amb competències en model econòmic i dos tècnics del departament, que elevarà proposta de resolució a l'òrgan competent per a la concessió.  
  
9.3. L'òrgan competent per a la resolució i concessió de les ajudes serà el conseller competent en matèria de model econòmic, de conformitat amb allò que disposa l'article 160.4, apartat c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Deu. Procediment de liquidació de l'ajuda  
La Conselleria d'Hisenda i Model Econòmic liquidarà a l'entitat col·laboradora la totalitat de l'ajuda com a entrega a compte, en funció del que permeta la Llei de pressupostos de la Generalitat de cada exercici. L'IVF aplicarà la part proporcional de l'import total de l'ajuda que corresponga a cada amortització trimestral, inclòs el període de carència, si n'hi ha, i fins a la cancel·lació del préstec.  
  
Onze. Tramitació, resolució i notificació de les ajudes  
  
11.1. Amb caràcter previ a la proposta de resolució de la sol·licitud de subvenció, l'IVF estudiarà l'operació de préstec i la subvenció aparellada a aquella. Ambdues sol·licituds, la del préstec i la de la bonificació s'hauran de presentar de forma telemàtica per mitjà dels formularis que estaran a disposició de les empreses en la web de l'IVF, www.prestamos.ivf.es.  
11.2. Una vegada analitzada la viabilitat econòmica i el risc de l'operació financera, l'IVF dictaminarà la preaprovació o denegació d'aquesta i establirà les condicions financeres (import, termini i garanties).  
11.3. A continuació l'IVF, com a entitat col·laboradora remetrà a la direcció general amb competències en model econòmic una proposta d'expedients elegibles elaborada basant-se en el compliment per part dels projectes presentats dels criteris i requisits establits en les bases segona, tercera i sisena de la present ordre i d'acord amb el que estableix la convocatòria d'ajudes vigent en cada moment. En l'esmentada proposta s'expressarà l'import de la subvenció que correspon a cada expedient i la preaprovació o denegació de la sol·licitud de préstec.  
  
11.4. La direcció general amb competències en model econòmic emetrà una proposta de resolució on s'indicarà la quantia de les despeses financeres bonificades i les condicions i els terminis per a la realització de l'actuació objecte de l'ajuda, condicionada a la formalització del préstec per part de l'IVF, que s'elevarà al conseller competent en matèria de model econòmic, com a òrgan competent per a dictar una resolució de concessió de l'ajuda.  
11.5. La direcció general amb competències en model econòmic notificarà la resolució de concessió de l'ajuda al beneficiari i a l'IVF a fi que formalitze el préstec.  
11.6. A la comunicació per part de l'IVF de la formalització del préstec, la direcció general amb competències en model econòmic procedirà a liquidar l'ajuda, en els termes que estableix la base deu.  
  
11.7. En el cas que l'IVF informe desfavorablement sobre la concessió del préstec o l'elegibilitat del projecte d'inversió la direcció general amb competències en model econòmic elevarà proposta de resolució a l'òrgan competent per a resoldre sobre la denegació de l'ajuda.  
  
11.8. El termini màxim per a resoldre i notificar la resolució de la subvenció sol·licitada és de sis mesos, a comptar de la data d'entrada de la corresponent sol·licitud. Si una vegada transcorregut aquest termini no s'ha produït la notificació mencionada, s'entendrà que la sol·licitud es desestima, per silenci administratiu, d'acord amb el que estableix l'article 25.4 de la Llei 38/2003, de 17 de novembre, general de subvencions.  
11.9. La resolució del conseller competent en matèria de model econòmic, dictada en el marc d'aquesta ordre, posa fi a la via administrativa.  
  
Dotze. Justificació  
12.1. Els beneficiaris de les subvencions han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions, davant de l'entitat col·laboradora.  
  
12.2. Forma i termini de la justificació de la inversió.  
Una vegada finalitzades les inversions objecte de finançament bonificat les empreses beneficiàries hauran de presentar la justificació de la inversió aportant els documents que acrediten la seua la realització, així com les despeses generades per les accions mencionades. L'execució de la inversió ha de materialitzar-se en un període màxim de 24 mesos, contra presentació a l'IVF de factures, informes d'auditoria o altres documents de valor probatori equivalent que justifiquen l'actuació realitzada. L'execució i acreditació de la inversió podrà fer-se en una sola vegada o de forma successiva aportant justificacions parcials. Contra aquestes l'IVF anirà realitzant els desembossaments del préstec concedit.  
12.3. Forma i termini de la justificació de l'ajuda.  
L'IVF aplicarà la bonificació corresponent als interessos en cada amortització trimestral al llarg de la vida del préstec, incloent-hi les liquidacions d'interessos en el període de carència d'amortització del capital, si és el cas. La comissió d'obertura es meritarà bé a la formalització del préstec, bé amb el primer desembossament de capital.  
  
12.4. Igualment, l'empresa beneficiària haurà de facilitar qualsevol informació o comprovació relativa a l'objecte de l'ajuda que li puga requerir l'IVF o la direcció general amb competències en model econòmic.  
  
Tretze. Comprovació de les subvencions  
13.1. L'entitat col·laboradora comprovarà l'adequada justificació de la subvenció, la realització de l'activitat o el compliment de la finalitat que determinen la concessió o gaudi de la subvenció, així com si ha pogut haver-hi concurrència amb altres subvencions que poguera comportar la modificació de la concessió.  
13.2. La comprovació administrativa de la justificació documental de la inversió per a la qual s'ha concedit el finançament bonificat es realitzarà per mitjà de la revisió de les factures, informes d'auditoria o altres documents que justifiquen l'actuació realitzada d'acord amb els articles 30 i 31 de la Llei 38/2003, de 17 de novembre, general de subvencions  
13.3. La comprovació material de l'efectiva realització de l'activitat, existència de la condició o compliment de la finalitat, es durà a terme per part de l'entitat col·laboradora en els termes establits en el pla de control que a aquest efecte elaborarà la direcció general amb competències en model econòmic i que serà aprovat per l'òrgan concedent amb caràcter previ a la seua execució en els termes que estableix l'article 169. 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. El mencionat pla, que serà consensuat amb l'IVF, haurà de ser aprovat per l'òrgan concedent amb caràcter previ a la seua execució.  
  
13.4. Comprovació de valors. L'entitat col·laboradora podrà comprovar el valor de mercat de les despeses emprant un o més dels mitjans següents: a) Preus mitjans de mercat; b) Cotitzacions en mercats nacionals i estrangers; c) Estimació per referència als valors que figuren en els registres oficials de caràcter fiscal; d) Dictamen de perits de l'Administració; e) Qualssevol altres mitjans de prova admesos en dret; f) Taxació pericial contradictòria.  
13.5. Les empreses beneficiàries de les ajudes s'han de sotmetre a les actuacions de comprovació administrativa i material que realitze l'entitat col·laboradora i, si és el cas als controls, que establisca l'entitat concedent.  
  
Catorze. Seguiment i control  
14.1. Els beneficiaris de l'ajuda queden obligats a facilitar tota la informació que els siga requerida per la Intervenció General de la Generalitat, la Sindicatura de Comptes o altres òrgans competents.  
14.2. L'òrgan concedent realitzarà actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta ordre.  
  
Quinze. Causes de revocació i procediment  
15.1 Són causes de revocació i es procedirà a la revocació total o parcial de l'ajuda i, si és procedent, al reintegrament de l'ajuda percebuda indegudament amb els interessos de demora que corresponguen, aquells casos que estableix l'article 37 de la Llei 38/2003, de 17 de novembre, general de subvencions, i l'article 34 del Reglament de la Llei general de subvencions.  
15.2. Si l'entitat col·laboradora, com a conseqüència de la seua actuació de comprovació, o la Intervenció General o l'òrgan concedent, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del corresponent procediment, d'acord amb el que disposa la Llei 38/2003, de 17 de novembre, general de subvencions.  
  
  
Setze. Renúncia  
Les empreses beneficiàries poden renunciar a les subvencions atorgades només per causes justificades i de forma expressa, totalment o parcialment, per mitjà d'un escrit motivat dirigit a l'òrgan competent per a resoldre i, a aquest efecte, l'òrgan que va concedir la subvenció dictarà la corresponent resolució.  
  
Dèsset. Invalidesa de la concessió  
Les causes de nul·litat i anul·labilitat són les que disposa l'article 36 de la Llei 38/2003, de 17 de novembre, general de subvencions, i es procedirà d'acord amb el que estableix aqueix article.  
  
  
Díhuit. Compatibilitat de l'ajuda  
L'import de les subvencions regulades en la present ordre no podrà ser de tal quantia que en concurrència amb subvencions o ajudes d'altres administracions públiques, ens públics o privats nacionals, de la Unió Europea o d'organismes internacionals, supere el cost subvencionable.  
  
  
Dènou. Infraccions i sancions  
19.1. A aquesta línia d'ajudes els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions.  
  
19.2. Si l'òrgan concedent, com a conseqüència de la seua actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció, hauran d'instar l'inici del procediment sancionador, d'acord amb el que disposa la Llei 38/2003, de 17 de novembre, general de subvencions.  
  
Vint. Normativa UE en matèria d'ajudes d'Estat  
20.1. Les ajudes s'emmarcaran en el Reglament (UE) núm. 1407/2013, de 18 de desembre, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352, 24.12.2013) i de conformitat amb el que s'hi estableix, l'import total de les ajudes de minimis que es pot atorgar a una única empresa no pot excedir 200.000,00 euros durant qualsevol període de tres exercicis fiscals (l'actual i els dos anteriors), o de 100.000,00 euros en el cas que s'admeten empreses que operen en el sector de transport de mercaderies per carretera. Aquestes quantitats estan expressades en termes bruts, és a dir, abans de qualsevol deducció en concepte de fiscalitat.  
20.2. Els sol·licitants de l'ajuda han de presentar per escrit una declaració per mitjà de la qual declaren les altres ajudes de minimis rebudes durant els dos exercicis fiscals anteriors i l'exercici fiscal en curs que estiguen subjectes a aquest reglament o a qualsevol reglament de minimis.  
20.3. En el cas de fusions o adquisicions d'empreses, totes les ajudes de minimis atorgades anteriorment a qualsevol de les empreses que es fusionen es tindran en compte per a determinar si la concessió d'una nova ajuda de minimis a la nova empresa o a l'empresa adquirent supera el límit màxim pertinent.  
20.4. No podran ser beneficiàries d'aquesta línia d'ajudes, d'acord amb el Reglament (UE) 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
a) Les empreses que operen en els sectors de la pesca i l'aqüicultura, regulat pel Reglament (CE) núm. 104/2000 del Consell.  
b) Les empreses que operen en el sector de la transformació i comercialització de productes agrícoles en els casos següents:  
Quan l'import de l'ajuda es determine en funció del preu o de la quantitat de productes d'aqueix tipus adquirits a productors primaris o comercialitzats per les empreses interessades.  
Quan l'ajuda estiga supeditada al fet que una part o la seua totalitat es repercuteix en productes primaris (llauradors).  
c) Les activitats relacionades amb l'exportació a països tercers o estats membres, és a dir, les ajudes directament vinculades a les quantitats exportades, a l'establiment i explotació d'una xarxa de distribució o a altres despeses corrents vinculades a l'activitat exportadora.  
d) Les ajudes condicionades a la utilització de productes nacionals en compte d'importats.  
20.5. En el marc d'aquest Reglament 1407/2013 no es podran donar ajudes a les empreses dedicades a la producció primària de productes agrícoles.  
20.6. Cal realitzar un càlcul per a trobar l'equivalent de subvenció bruta que se li concedeix al beneficiari de l'ajuda, i aquest import es farà constar en la resolució d'atorgament.  
20.7. L'entitat col·laboradora:  
a) Informarà cada beneficiari per escrit de l'import de l'ajuda en equivalent de subvenció, així com del seu caràcter de minimis, fent referència expressa al Reglament 1407/2013 de 18 de desembre relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352, 24.12.2013).  
b) Registrarà i recopilarà tota la informació relativa a l'aplicació del Reglament 1407/2013, i mantindrà un registre detallat durant un període de deu exercicis fiscals des de la seua concessió.  
c) Facilitarà a la Comissió Europea tota la informació que aquesta li sol·licite i considere necessària per a determinar si s'han complit les condicions establides en el Reglament 1407/2013.  
  
Vint-i-un. Publicitat de les subvencions per part de les entitats beneficiàries  
21.1. L'empresa beneficiària de la subvenció ha de donar la publicitat adequada al caràcter públic del finançament del programa, activitat, inversió o actuació objecte de subvenció, segons el que disposa la base que regula les obligacions de les entitats beneficiàries i d'acord amb el que preveu l'article 18.4 de la Llei 38/2003, de 17 de novembre, general de subvencions i l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
21.2. Les mesures de publicitat que hauran d'adoptar les empreses beneficiàries de les subvencions són:  
a) Inclusió de la imatge institucional de l'entitat concedent.  
b) Els logotips i les imatges institucionals que s'han d'incloure són les del Programa d'identificació visual de la Generalitat.  
  
Vint-i-dos. Obligacions dels beneficiaris  
Els beneficiaris de les subvencions regulades en les presents bases queden sotmesos a les obligacions següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció i acreditar-ho davant de l'entitat col·laboradora.  
b) Justificar davant de l'entitat col·laboradora el compliment dels requisits i les condicions que determinen la concessió o el gaudi de la subvenció en els termes que estableix la base dotze  
c) Sotmetre's a les actuacions de comprovació que corresponguen a la direcció general amb competències en model econòmic, i a les de control de l'activitat econòmica i financera que corresponguen a la Intervenció General de la Generalitat, a la Sindicatura de Comptes o a altres òrgans competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a la direcció general amb competències en Model Econòmic, l'obtenció d'altres subvencions per a la mateixa finalitat d'aquestes ajudes i a l'IVF l'obtenció d'altres subvencions per a la mateixa inversió, procedents de qualsevol administració o entitat, públiques o privades, nacionals o internacionals.  
e) Comunicar a la direcció general amb competències en model econòmic, les alteracions de les condicions per les quals es va atorgar la subvenció. Aquesta comunicació es farà tan prompte com es conega i, en tot cas, abans de la justificació de l'aplicació donada als fons percebuts.  
f) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que exigisquen les bases reguladores de les subvencions, amb la finalitat de garantir l'adequat exercici de les facultats de comprovació i control.  
g) Conservar durant 5 anys els documents justificatius de l'aplicació dels fons rebuts, inclosos els documents electrònics, en tant que puguen ser objecte de les actuacions de comprovació i control, d'acord amb la normativa comunitària.  
h) Reintegrar els fons percebuts en el cas de revocació de la subvenció en els termes que indique la corresponent resolució.  
  
i) Donar la publicitat adequada del caràcter públic del finançament en tota aquella inversió o material escrit producte de l'actuació subvencionada, d'acord amb el que preveu l'article 31 del Reglament de la Llei general de subvencions, aprovat pel Reial decret 887/2006, de 21 de juliol.  
j) En el supòsit d'adquisició, construcció, rehabilitació i millora de béns inventariables, el beneficiari haurà de destinar els béns al fi concret per al qual es va concedir el préstec subvencionat, que no podrà ser inferior a cinc anys en cas de béns inscriptibles en un registre públic, ni a dos anys per a la resta de béns. L'incompliment de l'obligació de destinació, que es produirà en tot cas amb l'alienació o el gravamen del bé, serà causa de reintegrament, amb les excepcions que preveu l'article 31.5 de la Llei 38/2003, de 17 de novembre, general de subvencions  
  
k) Comunicar a la direcció general amb competències en model econòmic, si és el cas i prèviament a realitzar-ho, la intenció de moure, traslladar o liquidar els actius fixos que hagen sigut subvencionats, durant un termini de cinc anys comptats des del moment del pagament. Aquesta obligació s'inclourà en la resolució de concessió.  
  
Vint-i-tres. Comissió de seguiment dels préstecs bonificats  
  
23.1. Es constituirà una comissió per al seguiment de les convocatòries de préstecs bonificats, en la qual participaran representants de distints departaments de la Generalitat que tenen competència en el foment dels sectors productius a la qual s'informarà dels préstecs bonificats que es vagen concedint a fi d'afavorir sinergies entre distintes polítiques tendents a la transformació del model econòmic valencià. La Comissió de seguiment, es convocarà preferentment amb periodicitat semestral i almenys una vegada a l'any.  
  
23.2. Seran membres de la Comissió de seguiment les persones titulars dels següents departaments, o persona en qui deleguen:  
  
- La Secretaria Autonòmica de Model Econòmic i Finançament  
- La Secretaria Autonòmica d'Economia Sostenible, Sectors Productius i Comerç  
- La Presidència de l'Agència Valenciana de la Innovació  
- La Secretaria Autonòmica de l'Agència Valenciana de Turisme  
- La Secretaria Autonòmica d'Agricultura i Desenvolupament Rural  
- La Direcció General de l'IVF  
Exercirà la Secretaria d'aquesta Comissió la persona titular de la direcció general amb competències en model econòmic i patrimoni.  
  
  
Vint-i-quatre. Publicació de les convocatòries  
Les corresponents convocatòries anuals, així com l'extracte d'aquestes, es publicaran en el Diari Oficial de la Generalitat Valenciana, per conducte de la BDNS, una vegada que s'haja presentat davant d'aquesta el text de la convocatòria i la informació requerida per a la seua publicació.  
  
  
ANNEX I  
Classificació CNAE Sectors Exclosos  
  
SECCIÓ F: CONSTRUCCIÓ  
4110 Promoció immobiliària  
4121 Construcció d'edificis residencials  
4122 Construcció d'edificis no residencials  
4211 Construcció de carreteres i autopistes  
4212 Construcció de vies fèrries de superfície i subterrànies  
4213 Construcció de ponts i túnels  
4221 Construcció de xarxes per a fluids  
4222 Construcció de xarxes elèctriques i de telecomunicacions  
4291 Obres hidràuliques  
4299 Construcció d'altres projectes d'enginyeria civil n. c. a. p.  
4311 Demolició  
4312 Preparació de terrenys  
4313 Perforacions i sondejos  
4321 Instal·lacions elèctriques  
4322 Llanterneria, instal·lacions de sistemes de calefacció i aire condicionat  
4329 Altres instal·lacions en obres de construcció  
4331 Arrebossat  
4332 Instal·lació de fusteria  
4333 Revestiment de sòls i parets  
4334 Pintura i vidrieria  
4339 Un altre acabat d'edificis  
4391 Construcció de cobertes  
4399 Altres activitats de construcció especialitzada n. c. a. p.  
  
SECCIÓ K: ACTIVITATS FINANCERES I D'ASSEGURANCES  
6411 Banc central  
6419 Una altra intermediació monetària  
6420 Activitats de les societats holding  
6430 Inversió col·lectiva, fons i entitats financeres semblants  
6491 Arrendament financer  
6492 Altres activitats creditícies  
6499 Altres serveis financers, excepte segurs i fons de pensions n. c. a. p.  
6511 Assegurances de vida  
6512 Assegurances diferents de les assegurances de vida  
6520 Reassegurances  
6530 Fons de pensions  
6611 Administració de mercats financers  
6612 Activitats d'intermediació en operacions amb valors i altres actius  
6619 Altres activitats auxiliars als serveis financers, excepte assegurances i fons de pensions  
6621 Avaluació de riscos i danys  
6622 Activitats d'agents i corredors d'assegurances  
6629 Altres activitats auxiliars a assegurances i fons de pensions  
6630 Activitats de gestió de fons


Còpia Permalink ELI